ജോജുവിന്റെ കാര് തകര്ത്ത സംഭവം ടോണി ചമ്മിണി ഒളിവിലെന്ന് പൊലീസ് നടന് ജോജു ജോര്ജിന്റെ കാര് തകര്ത്ത സംഭവത്തിലെ ഒന്നാം പ്രതി മുന് മേയര് ടോണി ചമ്മിണി ഒളിവിലെന്ന് പൊലീസ്. അറസ്റ്റ് ഭയന്ന് ചമ്മിണി അടക്കം എല്ലാ പ്രതികളും മുങ്ങിയതായി പൊലീസ് വ്യക്തമാക്കി. കേസിനെ നിയമപരമായി നേരിടുമെന്നും അറസ്റ്റ് ഭയക്കുന്നില്ലെന്നുമായിരുന്നു ടോണി ചമ്മിണി മാധ്യമങ്ങളിലൂടെ പ്രതികരിച്ചത്. എന്നാല് കേസില് ആദ്യ അറസ്റ്റ് ഉണ്ടായതോടെ കോണ്ഗ്രസ് നേതാക്കള് കൂട്ടത്തോടെ ഒളിവില് പോയെന്നും പൊലീസ് വ്യക്തമാക്കി. നടന് ജോജു ജോര്ജിന്റെ കാര് തകര്ത്ത സംഭവത്തില് പൊലീസ് ജാമ്യമില്ലാ വകുപ്പ് പ്രകാരം കെസടുത്ത് അറസ്റ്റ് നടപടികളിലേക്ക് നീങ്ങിയതോടെയാണ് കോണ്ഗ്രസ് നേതാക്കള് മുങ്ങിയത്. കേസിലെ ഒന്നാം പ്രതിയായ മുന് മേയറും ജില്ലയിലെ പ്രമുഖ കോണ്ഗ്രസ് നേതാവുമായ ടോണി ചമ്മണി ഒളിവിലാണെന്നാണ് പൊലീസ് പറയുന്നത്. കലൂരിലെ അദ്ദേഹത്തിന്റെ വീട്ടില് പല തവണ എത്തിയെങ്കിലും കുടുംബം അടക്കം ഇല്ലെന്ന് പൊലീസ് പറയുന്നു. കേസില് വൈറ്റിലയിലെ ഐഎന്ടിയുസി കണ്വീനറായ പി ജി ജോസഫിനെ അറസ്റ്റ് ചെയ്ത് ജയിലിലടച്ചതോടെയാണ് ചമ്മിണി അടക്കം കോണ്ഗ്രസ് പ്രവര്ത്തകര് കൂട്ടത്തോടെ മുങ്ങിയത്. കാര് തകര്ത്ത സംഭവത്തില് എഫ്ഐആര് രജിസ്റ്റര് ചെയ്തതോടെ കേസിനെ നിയമപരമായി നേരിടുമെന്നും അറസ്റ്റിനെ ഭയക്കുന്നില്ലെന്നും ടോണി ചമ്മിണി മാധ്യമങ്ങളിലൂടെ പ്രഖ്യാപിച്ചിരുന്നു. എന്നാല് ആദ്യ അറസ്റ്റും റിമാന്ഡും ഉണ്ടായതോടെ മുന് മേയര് മുങ്ങിയെന്നാണ് സൂചന. പ്രതികള്ക്കെതിരെ പിഡിപിപി ആക്ട് സെക്ഷന് 5 ഉള്പ്പെടെ ജാമ്യമില്ലാ വകുപ്പ് പ്രകാരമാണ് കേസെടുത്തിരിക്കുന്നത്. അന്യായമായി തടഞ്ഞുവയ്ക്കുക, മാര്ഗ്ഗതടസ്സം സൃഷ്ടിക്കുക, ദേഹോപദ്രപം ഏല്പ്പിക്കുക, സ്വകാര്യ മുതല് നശിപ്പിക്കുക തുടങ്ങിയ വകുപ്പുകളാണ് ടോണി ചമ്മിണി ഉള്പ്പടെയുളളവര്ക്കെതിരെ ചുമത്തിയിരിക്കുന്നത്. കൈരളി ഓണ്ലൈന് വാര്ത്തകള് വാട്സ്ആപ്ഗ്രൂപ്പിലും ലഭ്യമാണ്. വാട്സ്ആപ് ഗ്രൂപ്പില് അംഗമാകാന് ഈ ലിങ്കില് ക്ലിക്ക് ചെയ്യുക.